KUUENDA KOOSSEISU

OTSUS

Haapsalu,								30. november 2012 nr 182

Haapsalu linna ja Ridala valla piiride 
muutmise menetluse algatamine

Juhindudes Eesti territooriumi haldusjaotuse seaduse § 7 lg 2 p 2, lg 4, § 81 lg 1, kohaliku omavalitsuse korralduse seaduse § 6 lg 1, § 22 lg 1 p 10, Haapsalu põhimääruse § 12 lg 1 p 10 ning haldusmenetluse seadusest, Haapsalu Linnavolikogu otsustab:

1.	Teha ettepanek Ridala Vallavolikogule algatada Haapsalu linna ja Ridala valla haldusüksuste piiride muutmise menetlus.

2.	Taotleda Ridala Vallavolikogu nõusolekut Haapsalu linna ja Ridala valla haldusüksuste piiride muutmiseks otsuse lisaks oleva skeemi alusel (Lisa).

3.	Otsus jõustub avalikustamisega.

Jaanus Karilaid
Volikogu esimees

SELETUSKIRI
Eelnõule „Haapsalu linna ja Ridala valla piiride muutmise menetluse algatamine“

Kehtiv Haapsalu linna administratiivpiir on määratud 1966. aastal. Haapsalu linna ja Ridala valla ühine halduspiir kulgeb Tulbi ja Männiku tee piirkonnas tihti ebaloogiliselt ja on looduses mittetajutav, s.t ei kulge mööda maastikuobjekte. Haapsalu Linnavolikogu on eelnevatel koosseisudel teinud naaberomavalitsusele ettepanekuid ühise piiri ulatuslikumaks muutmiseks. Ettepanekud ei ole seni realiseerunud kuna vallavolikogu ei ole nõustunud menetlust alustama.

Käesolev ettepanek on oluline ja minimaalne ning tehtud lähtuvalt maakorraldus ja ehitusplaneerimisvajadustest.
Maareformi käigus on vaja kindlaks määrata munitsipaalomandisse jääv maa ja registreerida maaüksused maakatastris. Maakatastriseadus ja maakatastri pidamise kord ütleb, et üks katastriüksus saab paikneda tervikuna vaid ühes omavalitsuse territooriumil.

Männiku tee maaüksusel on senini maareform läbi viimata, sest maakatastriseadusest tulenevalt ei saa olemasolevale teerajatisele määrata teenindamiseks vajalik maad. Käesoleval ajal asub Männiku tee vaheldumisi Ridala valla ja Haapsalu linna haldusterritooriumil järgmiselt: 193 m Ridala valla, 392 m Haapsalu linna, 114 m Ridala valla ja 602 m Haapsalu linna piires. Linnavalitsus on seisukohal, et omavalitsuse halduspiiri kulgemine mööda looduses hästi märgatavat objekti on otstarbekas ja maakorralduslikult põhjendatud. Männiku teed hooldab ka senini linn.
Nimetatud teemal on Haapsalu Linnavalitsus ja Ridala Vallavalitsus pidanud eelläbirääkimisi.

Teeme ettepaneku muuta (korrigeerida) linna administratiivpiiri kahel maa-alal selliselt, et kogu Männiku tee asub edaspidi linna piires. Piirimuutusega seoses suureneb Haapsalu linna pindala ca 3 ha võrra. Esimesele alale jääb 2 kinnisomandit (2,3 ha suurune metsaala - Haapsalu Metskonna halduses, 0,2 ha suurune ühiskondlike ehitiste krunt – eraisiku omandis) ja tükike reformimata riigimaad. Teise maa-ala moodustab reformimata Männiku tee lõigu. Kinnistuomanikele see muudatus kulusid kaasa ei too, muutub katastriüksuse koha-aadress.

Linnavalitsus teeb ettepaneku eelnõu otsusena vastu võtta.

Peeter Vikman
Aselinnapea
16.11.2012